Marketingová stratégia

Marketingová stratégia je propagačné úsilie organizácie zamerané na alokáciu zdrojov v rámci širokej škály platforiem a kanálov s cieľom zvýšiť predaj a dosiahnuť udržateľnú konkurenčnú výhodu na konkrétnom trhu.

Marketingová stratégia je tzv. herný plán podniku na oslovenie potenciálnych spotrebiteľov a ich premenu na zákazníkov, ktorí si obstarajú ich produkty. Konečným cieľom marketingovej stratégie je dosiahnuť a komunikovať udržateľnú konkurenčnú výhodu oproti konkurenčným spoločnostiam. Marketingová stratégia je v podnikaní veľmi dôležitá, avšak tvorí len tretinu marketingovej činnosti. Tvorbe stratégie predchádza analýza a po stratégii nasleduje taktika.

Strategický marketing vznikol v 70. a 80. rokoch 20. storočia ako samostatný študijný odbor, ktorý sa vyčlenil zo strategického riadenia. Marketingová stratégia zdôrazňuje úlohu marketingu ako spojovacieho článku medzi podnikom a jeho zákazníkmi, ktorý využíva kombináciu zdrojov a schopností v rámci organizácie na dosiahnutie konkurenčnej výhody. V posledných rokoch nástup online marketingu spôsobil revolúciu v strategických marketingových postupoch, pretože zaviedol nové možnosti zapojenia zákazníkov a rozhodovania na základe dát.

 Význam marketingovej stratégie 
Podniky pripravujú plány a stratégie, pretože im pomáhajú:

 pochopiť problémy zákazníkov a poskytnúť im relevantné riešenia,
 rozumne využívať a rozdeľovať ich zdroje,
 zachovávať konzistenciu v rôznych marketingových kanáloch,
 poskytovať spotrebiteľom obsah, ktorý je pre nich relevantný,
 vytvárať reklamné kampane vhodné pre cieľovú skupinu,
 vytvárať podniky, ktoré vyniknú,
 maximalizovať zisky,
 uspokojovať potreby zákazníkov.

 Čo zahŕňa marketingová stratégia? 
Marketingová stratégia určuje všeobecné smerovanie pre rôzne marketingové činnosti, nezameriava sa však na konkrétne detaily. V ideálnom prípade by marketingová stratégia mala pomôcť definovať nasledovné:

 cieľové publikum,
 produktový mix,
 posolstvo značky,
 propagačné iniciatívy,
 obsahový marketing.

 Ciele marketingovej stratégie 
Základnou súčasťou marketingovej stratégie je stanovenie cieľov. Pri stanovovaní cieľov je potrebné postupovať rozumne. Odporúčanou technikou je model SMART, ktorý vyjadruje, že ciele by mali byť:

 S (Specific) - špecifické,
 M (Measurable) - merateľné,
 A (Achievable) - dosiahnuteľné,
 R (Realistic) - realistické,
 T (Time-bound) - časovo ohraničené.

 Marketingová stratégia vs. marketingový plán 
Hlavný rozdiel spočíva v tom, že stratégia je otázka „prečo“, zatiaľ čo plán je spôsob, akým bude stratégia realizovaná. Marketingová stratégia a plán fungujú ruka v ruke, pričom marketingová stratégia vychádza z marketingovej stratégie. Všetko, čo stanovuje stratégia, by malo byť podrobnejšie riešené plánom, ktorý definuje procesy pre taktický marketing.

Marketingová stratégia popisuje, prečo a čo:

 prečo podnik existuje,
 čo chce svojou činnosťou dosiahnuť.

Stanovuje dlhodobý marketingový prístup.

Marketingový plán opisuje, ako a kedy:

 je taktickým plánom na realizáciu stratégie podniku,
 opisuje krátkodobé činnosti v danom roku.

 Marketingový plán 
Marketingový plán obsahuje podrobné kroky na dosiahnutie stanovených marketingových cieľov alebo zastrešujúcej stratégie podniku alebo konkrétnej kampane. Marketingové plány sú zamerané na jednotlivé taktiky a úlohy súvisiace s realizáciou marketingovej stratégie, ktoré pomôžu spoločnosti dosiahnuť jej hlavné ciele. Prvým krokom pri tvorbe marketingového plánu je vypracovanie marketingovej stratégie. Potom sa vytvára podrobný plán, ktorý definuje, čo, kedy, ako a kde sa bude realizovať, a opisuje, ako bude podnik merať úspešnosť marketingového plánu.

Marketingový plán je dokument, ktorý stanovuje marketingové úsilie podniku v nadchádzajúcom období, ktoré je zvyčajne jeden rok. Uvádza marketingovú stratégiu, propagačné a reklamné činnosti plánované na dané obdobie.

Komplexný marketingový plán môže obsahovať historické údaje, predpovede do budúcnosti, metódy alebo stratégie na dosiahnutie marketingových cieľov a analýzy silných a slabých stránok spoločnosti, jej organizácie a jej výrobkov.

 Marketingová stratégia a marketingový mix 
Marketingová stratégia a marketingový mix sú súvisiace prvky komplexného marketingového plánu. Zatiaľ čo marketingová stratégia je spojená s určením smerovania spoločnosti alebo produktovej/služobnej línie, marketingový mix má prevažne taktickú povahu a používa sa na realizáciu celkovej marketingovej stratégie. 4P marketingového mixu (Price (cena), Product (produkt), Place (miesto) a Promotion (propagácia)) predstavujú nástroje, ktoré môžu marketéri využiť pri definovaní svojej marketingovej stratégie na vytvorenie marketingového plánu. Presnosť marketingového mixu ovplyvňuje úspešnosť celkovej marketingovej stratégie. 4P marketingu by mali byť v súlade s hlavným posolstvom značky.

 Referencie 

Kategória:Marketing